
מעורבות הורים בהד-סטארט- תפקיד ההון האנושי
זה זמן רב שמעורבות הורים היא אבן הפינה של השיטה הדו-דורית של הד-סטארט לגיל הרך. הגישה מתייחסת למאמצים לענות הן על צורכי הילד והן על צורכי משפחתו. הרציונאל של הגישה הוא שהתמקדות בצורכי המשפחה תניב השפעות חיוביות נוספות עבור הילד. כמות גדולה ביותר של מחקרים הוכיחה שלמעורבות הורית יש תוצאות חיוביות עבור הילדים. מעורבות הורית מוקדמת ועקבית יכולה להיות המפתח לשיפור ההישגים האקדמיים של הילד, הגברת המוכנות לבית הספר וסגירת פערים בהישגים. כתוצאה מכך, מעורבות הורים ממשיכה להיות חלק יסודי מהתוכניות ומהמדיניות לגיל הרך.
עם זאת, המחקרים עדיין לא מדדו נכונה את ההשפעה המעשית של הד-סטארט על רמות המעורבות ההורית – ופחות מכך את רמות המעורבות ההורית על תוצאות התלמיד. ללא הבנה נוספת של השפעת המעורבות על החינוך לגיל הרך, ארגונים ימשיכו להיאבק על גיוס הורים מעוטי הכנסה ונחשלים. המחקר כבר תיעד את הרמה הנמוכה של מעורבות הורית באוכלוסיות אלה ותוכניות אחרות מלבד הד-סטארט לא הצליחו להגיע לרמות גבוהות של מעורבות. ולכן נותר הצורך להבין כיצד לגייס הורים משכבות אלה. הון חברתי מספק מסגרת יעילה לבחינת הנושא.
רקע של מעורבות הורים
אפשר להגדיר בהרחבה מעורבות הורית כדרכים בהן הורים תומכים בחינוך הילדים  - במילים או במעשים. הורים יכולים להיות מעורבים בבית הספר או בבית; השאיפות והציפיות שלהם עבור ילדיהם חשובות. דוגמאות להבנות המסורתיות בנושא כוללות נוכחות בהתייעצויות הורים-מורה, השתתפות בועדי הורים, פיקוח על טיולים, התנדבות בכיתות, פיקוח על השיעורים בבית, קריאה לילדים או שיחות עם הילדים על שאיפות אקדמיות כלליות או בית הספר.
במהלך השנים, חוקרים פיתחו הגדרות יותר מורכבות ורב-ממדיות, כמו לדוגמה, מושג עם 6 ממדים: קשר הורה-מורה, מעורבות הורה בביה"ס, איכות יחסי הורה-מורה, תפיסת המורה את ההורה, מעורבות הורה בבית ותמיכת הורה בביה"ס. הגדרה אחרת רואה במעורבות הקדשת משאבים מצד ההורה לילד בתחום מסוים. הגדרה נוספת מתארת את המעורבות כ - מנהגים שכרוכים בתקשורת ההורים עם ילדיהם בנושא החינוך; התנהגויות שמטרתן הבלעדית היא להעלות תוצאות אקדמיות; מעורבות בבי"ס והמורים. אחת ההגדרות הידועות ביותר כוללת 6 רכיבים: הורות, תקשורת עם בתי ספר, התנדבות בביה"ס, למידה בבית, השתתפות פעילה בקבלת ההחלטות בביה"ס ושיתוף פעולה עם הקהילה.
לסיכום, חוקרים השתמשו בהגדרות שונות לגבי מעורבות, דבר שהוביל לקושי בהשוואת בין הממצאים. כדי להגיע לגישה מקיפה יותר ניתן להגדיר את המעורבות בהרחבה כדרכים בהן הורים תומכים בחינוך ילדם – בבית ובביה"ס.
יעילות של מעורבות הורים
המחקרים בנושא יעילות המעורבות הם רבים והניבו שורה ארוכה של תוצאות. ככלל, התוצאות הראו כי למעורבות יש השפעות חיוביות על תוצאות הילד: היא קשורה לביצועים אקדמיים גבוהים יותר, שיעור נמוך יותר של השמה בחינוך מיוחד ושל נשירה ועליה בסיום התיכון בזמן. מעורבות הורים משפיעה על פרקטיקות הוריות ועל שיעורים נמוכים יותר של בעיות התנהגות. מחקרים מבוקרים ואקראיים שעסקו בתוכניות לימוד עם מעורבות הורים גבוהה הפיקו תוצאות חיוביות עבור ההורים והילד,.
במחקרים קודמים (Mattingly et al., 2002; White et al., 1992)  נמצא כי למעורבות אין השפעה כלל או שיש לה השפעה קטנה בלבד. מטינגלי ואח' ניתחו 41 מחקרים שעסקו בגן החובה ועד כיתה יב ותוכניות שמערבות הורים. הכותבים העריכו באופן איכותני את ההקפדה של כל מחקר והסיקו כי יש רק מעט תמיכה אמפירית לטענה שתוכניות למעורבות הורים הן דרך יעילה להעלאת ההישגים. אך בגלל היעדר תוכנית מחקר מוקפדת הכותבים הדגישו את יעילות התוכניות ואת הצורך בתוכנית מחקר מוקפדת יותר כמו מחקרים מבוקרים אקראיים. וויט ואח' בדקו את ההשפעה של מעורבות בהתערבויות בגיל הרך ולא מצאו כל ראיה לכך שילדים מפיקים תועלת מתוכניות למעורבות הורים.
אף אחד ממחקרים אלה לא היה ניתוח-על: הראשון לא חישב את גודל ההשפעה והשני לא ערך חיפוש מקיף בספרות. כמו כן, הם בדקו מחקרים ותוכניות מעורבות ישנים למדי ולא היו מעודכנים.
למרבה המזל יש גם מחקרים חדשים יותר. ניתוח על של Jeynes (2012) סקר 51 מחקרים שבדקו את היחס בין תוכניות לימוד עם מעורבות הורית לבין הישגים אקדמיים מגן עד יב' . הוא מצא כי כלל תוכניות המעורבות ההורית הניבו גודל השפעה (effect size) קטן ומובהק. גודלי ההשפעה היו גדולים יותר במיוחד בתוכניות שעירבו הורים וילדים בקריאה משותפת. גודלי השפעה חיוביים אך לא מובהקים סטטיסטית נמצאו בתוכניות כמו הד-סטארט והכשרת הורים ב-ESL.
ניתוח-על מ-2013 של MDRC (Van Voorhis et al ) סקר 95 מחקרים על מעורבות משפחתית, אוריינות ילדים ותוצאות במתמטיקה. המחקרים נמשכו 10 שנים והסקירה כללה מחקרים תיאוריים, מחקרים ללא-התערבות ומחקרי התערבות (ניסיוניים וניסיוניים למחצה). ככלל, הכותבים מצאו כי מעורבות משפחתית קשורה חיובית לתוצאות הילד בגנון, גן-חובה ובשנים הראשונות של ביה"ס.
המחקרים החדשים ביותר על מעורבות הוא ספר של  Robinson & Harris (2014) שניתח 4 מסדי נתונים: 'מחקר אורך של חינוך לאומי' של 1998 (NELS), 'מחקר אורך חינוכי' של 2002 (ELS), 'נספח התפתחות הילד' (CDS) לחקר הפאנל של דינמיקות הכנסה והתפתחות נוער במרילנד בהקשר המחקרי (MADICS). הם עשו שימוש ב- 63 מדדים של מעורבות הורית והניתוחים נערכו ב-6 קבוצות גזע.
הכותבים לא מצאו כל דפוס כולל לגבי היחס בין מעורבות הורית והישגים אקדמיים. בחלק מהמקרים נמצאו יחסים שליליים או שלא נמצאו כלל יחסים, במיוחד אצל הורים שבודקים את שיעורי ילדיהם. עם זאת, נמצאו כמה ממצאים חיוביים, אם כי בודדים.
ראשית, הכותבים מצאו כמה יחסים חיוביים בין מעורבות הורים והישגים אקדמיים ראשוניים באמצעות ה-CDS, שהצביעו על כך שמעורבות הורית פוחתת עם הזמן בשנות האמצע של ביה"ס. הם מצאו גם שצורות פעילות של מעורבות  מועילות לנוער עם בעיות סוציו-אקונומיות, ובמיוחד בני נוער היספניים ושחורים הפיקו תועלת ממעורבות ההורים. ככלל, הממצאים מעורבים ולא ניתן להסיק בוודאות מהתוצאות. למרות הממצאים השליליים, הכותבים מדגישים שהתוצאות  מבוססות על קשרים ובשום אופן אינם סיבתיים. ניתן לייחס משקל לעבודה של  Van Voorhis et al (2013) מאחר והמחקר שלהם כלל ניסויים מבוקרים אקראיים שיוצרים הערכות מהימנות יותר של ההשפעות.
 ממצאים אלה מעלים את השאלה: מדוע לחקור ומדוע לקדם את מעורבות ההורים אם איננו בטוחים שזה עובד? למרות האופי הטנטטיבי של הממצאים, ניתן לומר בביטחון שלמעורבות הורים יש הפוטנציאל לשפר תוצאות הילדים. יש צורך במחקרים נוספים רבים כדי להבין את מלוא המעורבות ההורית כמושג וכהתערבות. יש גם צורך להבין מה מנבא מעורבות הורית וכיצד ומדוע היא עובדת.
מחסומים בפני מעורבות הורים
מחקרים הראו שוב ושוב שהורים עם הכנסה נמוכה ורקע נחשל משתתפים ומעורבים בשיעור הרבה יותר נמוך מעמיתיהם האמידים. אחת הסיבות הרווחות ביותר לאי-המעורבות כוללת לוח זמנים בעייתי ותינוק או ילדים קטנים בבית. גם היעדר בקיאות בשפה האנגלית היא גורם מרתיע עבור הורים רבים שהיגרו לארה"ב.
עם זאת, שיעורי ההשתתפות נותרו נמוכים גם לאחר שתוכניות המעורבות ההורית עסקו, לדוגמה, במתן טיפול לאחים והסעות לאירועי ביה"ס. אי השינוי ברמת המעורבות הנמוכה מצביע על כך שיש גורמים אחרים, לא מזוהים, שקובעים את מעורבות ההורים. אחד הגורמים האפשריים הוא יחסים שנרקמים עם הורים אחרים, מורים וצוות ביה"ס.
תיאוריית ההון החברתי
בעשורים האחרונים תיאוריה זו הפכה בולטת במדעי החברה ושימשה להסביר מספר תופעות סוציולוגיות כמו השתתפות פוליטית, השפעות השכונה, אי-שוויון בהכנסות, אי-שוויון חברתי ולאחרונה גם מעורבות הורים. למעשה, כמה מההתערבויות האקדמיות משתמשות בבנייה ובטיפוח הון חברתי לחיזוק מעורבות ההורים.
מקורות התיאוריה מצויים בעבודות של פייר בורדייה (Bourdieu), שהגדיר הון חברתי כ "מקבץ המשאבים, בפועל או פוטנציאליים, שקשורים לנוכחות של רשת עמידה של יחסים, פחות או יותר ממוסדים, של היכרות הדדית או הכרה" (1985,248). ישנם שני חלקים להגדרה זו: ראשית, המשאבים, בפועל או הפוטנציאליים, ולצידם שורה של רשתות יציבות של יחסי היכרות. שני החלקים חיוניים ליצירת הון חברתי. שחקנים חברתיים משתמשים בטקטיקות השקעה כדי ליצור יחסים באופן שמאפשר להם להיעזר במשאבים הממוסדים של היחסים. לפי בורדייה, לאחר מכן השחקנים יכולים לחלץ רווחים בצורה של הון כלכלי או תרבותי.
לין (1999) מרחיב את מושגיו של בורדייה ע"י התמקדות בהיבט ההשקעה ביחסים חברתיים עם ציפיות לתשואות ומגדיר הון חברתי כ "משאבים המשובצים במבנה החברתי ואליהם ניגשים, ו/או מגייסים אותם, בפעולות תכליתיות. על פי הגדרה זו הון חברתי חייב להכיל 3 רכיבים: המשאבים הקיימים במבנה החברתי, נגישות של יחידים למשאבים אלה ושימוש בגיוס של אותם משאבים. בנוסף, בספרות גוברת ההסכמה שהון חברתי מבטא את יכולת השחקנים להבטיח רווחים דרך חברוּת ברשתות חברתיות או מבנים חברתיים אחרים.
באמצעות ההגדרה של לין נחזור למקרה הספציפי של הד סטארט. במקרה זה לין יראֵה בהון חברתי משאבים שמקבלים הורים דרך רשתות חברתיות שנוצרות כתוצאה מההשתתפות של ילדיהם בהד סטארט.
מעורבות הורים, הון חברתי והד סטארט
כאשר הורים רושמים את ילדיהם להד סטארט יש ביכולתם להצטרף לרשת חברתית שכוללת הורים, מורים, עזרים, אנשי צוות, אנשי מקצוע הבריאות, עובדים סוציאליים ואנשי מקצוע אחרים מהד סטארט. Putnam (2000) אמר שיש שני סוגי הון חברתי: מגשר ומחבר. גישור הון חברתי מתייחס לקשרים בין קבוצות הטרוגניות, בעוד חיבור מתייחס לקשרים בתוך קבוצות הטרוגניות. הורים בהד סטארט צריכים לעסוק בבניית גישור הון חברתי ע"י יצירת יחסים עם אנשי המקצוע, מורים ועובדים סוציאליים של הד סטארט וחיבור הון חברתי באמצעות בניית יחסים עם הורים אחרים בהד סטארט. שתי הצורות חשובות לשם קבלת גישה למשאבים שמספקת הד סטארט.
הד סטארט מניחה כי ההורה הוא המורה החשוב ביותר והראשון של הילד וכבר מזמן שילבה מעורבות הורים במבנה התוכנית. אמות המידה לביצוע של הד סטארט מחייבות שהורים יוזמנו להיות מעורבים בפיתוח תוכנית הלימודים והגישה להתפתחות הילד וחינוכו; יקבלו הזדמנויות להגדיל את כישורי ההתבוננות של הילד, ישתתפו בהערכות הצוות ויעזרו בתכנון חוויות למידה; ייקחו חלק במפגשי הצוות עם הורים ובביקורי בית כדי לדון בהתפתחות ילדם וחינוכו. אמות המידה לביצוע מחייבות שהורים יתקרבו לפעילויות אלה כבר בתהליך הרישום הראשוני.
עם זאת, העובדה המפתיעה היא כי למרות שהורים מתבקשים לכך הם לא נדרשים להשתתף כתוצאה של הרישום ולמעשה יש מספר עובדות לא ידועות על אסטרטגיות למעורבות ההורים בהד סטארט. באילו אסטרטגיות הם משתמשים בפועל לגיוס הורים? אילו מהאסטרטגיות עובדות בפועל? מהן התוצאות של ילדים שהוריהם משתתפים ומהן התוצאות של ילדים שהוריהם לא משתתפים?
זהו תחום בשל למחקר רציני. הבנת המנגנון בעזרתו הד סטארט גורמת להורים להיות מעורבים חיונית לשם תכנון ויישום התוכנית. אם היינו יכולים להבין כיצד תוכניות הד סטארט מצליחות לגייס משפחות, ניתן היה למקד את תשומת הלב על היבטים ספציפיים ולקבל שיעורים מוצלחים יותר של מעורבות. עדשת ההון החברתי הייתה מסיעת במיוחד שכן היינו יכולים למקם את טווח-ההגעה, ההשתתפות והתוצאות במסגרת של רשת חברתית ומשאבים. הד סטארט הייתה יכולה לעבוד בתוך רשתות חברתיות קיימות, לפתח רשתות חברתיות להגברת ההשתתפות ולבנות תוצאות חיוביות עבור התלמידים.
כיום ארה"ב עסוקה בויכוח על הערך, המימון והתוכן של החינוך לגיל הרך. כתוצאה מכך חשוב שתהיינה תוכניות יעילות למעורבות הורית, תוכניות שמצליחות לגייס שיעור גבוה של השתתפות הורים. כתוכנית ותיקה עם מימון רציני הד סטארט מציעה שדה עשיר למחקר ותיאוריית ההון החברתי מספקת מסגרת חשובה לפירוש אותו המחקר.

